

**ระเบียบมหาวิทยาลัยธรรมศาสตร์**

**ว่าด้วยกีรตยาจารย์แห่งมหาวิทยาลัยธรรมศาสตร์ พ.ศ. ๒๕๖๒**

-----------------------------

โดยที่เป็นการสมควรให้มีการยกย่องเชิดชูเกียรติผู้ที่เป็นคณาจารย์ประจำมหาวิทยาลัยที่มีคุณสมบัติ ความรู้ความสามารถ ความเชี่ยวชาญ ในสาขาวิชา ซึ่งปฏิบัติงานและอุทิศตนให้แก่มหาวิทยาลัย  
และสังคมอย่างเต็มความสามารถอย่างต่อเนื่องเป็นกีรตยาจารย์แห่งมหาวิทยาลัยธรรมศาสตร์

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ อธิการบดีจึงออกระเบียบไว้ดังนี้

**ข้อ ๑** ระเบียบนี้เรียกว่า “ระเบียบมหาวิทยาลัยธรรมศาสตร์ ว่าด้วยกีรตยาจารย์  
แห่งมหาวิทยาลัยธรรมศาสตร์ พ.ศ. ๒๕๖๒”

**ข้อ ๒** ระเบียบนี้ให้ใช้บังคับถัดจากวันประกาศเป็นต้นไป

**ข้อ ๓** ในระเบียบนี้

“กีรตยาจารย์” หมายความว่า กีรตยาจารย์แห่งมหาวิทยาลัยธรรมศาสตร์

“คณะหรือวิทยาลัย” หมายความว่า คณะ วิทยาลัย หรือส่วนงานที่เรียกชื่ออย่างอื่น   
ที่มีหน้าที่จัดการศึกษา

“คณบดี” หมายความว่า คณบดีหรือหัวหน้าส่วนงานที่มีหน้าที่จัดการศึกษา  
และให้หมายความรวมถึง ผู้อำนวยการสถาบันเทคโนโลยีนานาชาติสิรินธร และผู้อำนวยการสถาบันภาษาด้วย

**ข้อ ๔** กีรตยาจารย์ มีได้ ๔ สาขา ดังต่อไปนี้

(๑) สาขาสังคมศาสตร์

(๒) สาขามนุษยศาสตร์

(๓) สาขาวิทยาศาสตร์และเทคโนโลยี

(๔) สาขาวิทยาศาสตร์สุขภาพ

**ข้อ ๕** บุคคลที่จะได้รับการยกย่องให้เป็นกีรตยาจารย์ ต้องมีคุณสมบัติดังนี้

(๑) เป็นอาจารย์ประจำของมหาวิทยาลัยและยังไม่เกษียณอายุราชการในวันที่เสนอชื่อ

(๒) ปฏิบัติงานในมหาวิทยาลัยมาแล้วไม่น้อยกว่า ๑๐ ปี

(๓) เป็นนักวิชาการที่มีชื่อเสียงเป็นที่ยอมรับระดับชาติหรือนานาชาติ ในสาขาวิชาที่ได้รับการยกย่องเป็นกีรตยาจารย์

(๔) มีความเชี่ยวชาญอย่างสูงในการสอนและวิจัย

(๕) เป็นผู้อุทิศตนเพื่อประโยชน์ทางวิชาการและบริการสังคม

(๖) เป็นผู้มีจริยธรรม ดำรงอยู่ในศีลธรรมอันดี ไม่เคยกระทำผิดวินัยและจรรยาบรรณวิชาชีพอาจารย์

(๗) ปฏิบัติงานหรือให้ความร่วมมือช่วยเหลือการบริหารงานของมหาวิทยาลัยหรือคณะอย่างต่อเนื่อง

**ข้อ ๖** ห้ามมิให้ผู้ดำรงตำแหน่งดังต่อไปนี้ ได้รับการเสนอชื่อหรือได้รับการยกย่องเป็นกีรตยาจารย์

(๑) นายกสภามหาวิทยาลัย หรือกรรมการสภามหาวิทยาลัย

(๒) อธิการบดี รองอธิการบดี หรือผู้ช่วยอธิการบดี

(๓) คณบดี รองคณบดี หรือผู้ช่วยคณบดี

**ข้อ ๗** ให้อธิการบดีแต่งตั้งคณะกรรมการพิจารณาคัดเลือกกีรตยาจารย์แห่งมหาวิทยาลัยธรรมศาสตร์ ประกอบด้วย

(๑) รองอธิการบดีที่อธิการบดีมอบหมายคนหนึ่งเป็นประธานกรรมการ

(๒) ผู้ทรงคุณวุฒิ จำนวนไม่เกิน ๕ คนเป็นกรรมการ

(๓) ผู้ช่วยอธิการบดีที่อธิการบดีมอบหมายคนหนึ่ง เป็นกรรมการและเลขานุการ

กรรมการตาม (๒) อาจเป็นผู้ปฏิบัติงานในมหาวิทยาลัยหรือบุคคลภายนอกก็ได้ แต่ต้องแต่งตั้งจากผู้ทรงคุณวุฒิในสาขาวิชา ตามข้อ ๔ อย่างน้อยสาขาละ ๑ คน

คณะกรรมการตามวรรคหนึ่งให้มีวาระการดำรงตำแหน่งคราวละ ๓ ปี แต่อาจได้รับแต่งตั้งอีกก็ได้และให้กองบริการวิชาการมอบหมายให้หัวหน้างานของกองบริการวิชาการคนหนึ่งเป็นผู้ช่วยเลขานุการ  
และอาจมอบหมายพนักงานมหาวิทยาลัยในสังกัดของกองบริการวิชาการอีกหนึ่งคน เป็นผู้ช่วยเลขานุการด้วยก็ได้

**ข้อ ๘** คณะกรรมการพิจารณาคัดเลือกกีรตยาจารย์แห่งมหาวิทยาลัยธรรมศาสตร์ มีอำนาจ  
และหน้าที่พิจารณาคัดเลือกผู้ที่มีคุณสมบัติตามข้อ ๕ และมิได้ดำรงตำแหน่งตามข้อ ๖ เสนอต่ออธิการบดีเพื่อพิจารณายกย่องเป็นกีรตยาจารย์และในการนี้ให้มีอำนาจกำหนดหลักเกณฑ์และวิธีการคัดเลือกด้วย

**ข้อ ๙** การพิจารณายกย่องกีรตยาจารย์ในแต่ละสาขา ให้พิจารณาจากการเสนอชื่อโดยคณะ  
หรือวิทยาลัย หรือโดยผู้ที่เป็นกีรตยาจารย์ในสาขาเดียวกัน

**ข้อ ๑๐** คณะหรือวิทยาลัยใดมีความประสงค์ที่จะเสนอชื่อผู้ที่มีคุณสมบัติตามข้อ ๕ และมิได้ดำรงตำแหน่งตามข้อ ๖ ให้ได้รับการพิจารณายกย่องเป็นกีรตยาจารย์ในสาขาวิชาใดวิชาหนึ่ง ให้คณบดีจัดทำรายละเอียดเกี่ยวกับคุณสมบัติ ประวัติ ผลงานสอน ผลงานทางวิชาการ ตลอดจนความประพฤติ ชื่อเสียง   
และเกียรติคุณของผู้ที่จะได้รับการเสนอชื่อยกย่องเป็นกีรตยาจารย์ เสนอต่อคณะกรรมการพิจารณาคัดเลือก  
กีรตยาจารย์แห่งมหาวิทยาลัยธรรมศาสตร์ เพื่อพิจารณาต่อไป

**ข้อ ๑๑** การเสนอชื่อโดยผู้ที่เป็นกีรตยาจารย์ในสาขาวิชาเดียวกัน ให้ผู้ที่ประสงค์จะเสนอชื่อดำเนินการทาบทามผู้ที่มีคุณสมบัติตามข้อ ๕ และมิได้ดำรงตำแหน่งตามข้อ ๖ เพื่อขอความยินยอมก่อน หากได้รับการยินยอมแล้ว ให้เสนอชื่อพร้อมรายละเอียดเกี่ยวกับคุณสมบัติ ประวัติ ผลงานสอน ผลงานทางวิชาการตลอดจนความประพฤติ ชื่อเสียง และเกียรติคุณของผู้ที่จะได้รับการเสนอชื่อยกย่องเป็นกีรตยาจารย์ เสนอต่อคณะกรรมการพิจารณาคัดเลือกกีรตยาจารย์แห่งมหาวิทยาลัยธรรมศาสตร์ เพื่อพิจารณาต่อไป

**ข้อ ๑๒** ผู้ได้รับการยกย่องเป็นกีรตยาจารย์มีหน้าที่แสดงปาฐกถาทางวิชาการในหัวข้อเรื่องที่มีความเชี่ยวชาญต่อสาธารณะในรายการที่มหาวิทยาลัยเป็นผู้จัดอย่างน้อยหนึ่งครั้ง

**ข้อ ๑๓** ผู้ได้รับการยกย่องเป็นกีรตยาจารย์ให้ได้รับเครื่องหมายเชิดชูเกียรติ พร้อมรางวัลอื่นตามที่มหาวิทยาลัยกำหนด โดยออกเป็นประกาศมหาวิทยาลัย

ประกาศ ณ วันที่ ๔ มีนาคม พ.ศ. ๒๕๖๒

(รองศาสตราจารย์เกศินี วิฑูรชาติ)

อธิการบดี